VEGA præsenterer  
**De japanske pioneerer er tilbage med spritnyt materiale**

*Metalveteranerne i Boris vender tilbage til Lille VEGA d. 1. december med deres nye album LφVE & EVφL samt med et tilbageblik på en banebrydende karriere inden for metallens mange grene.*  
**Boris har haft en kæmpe indflydelse på en lang række heavy-genrer, som blandt andre tæller metal, shoegaze, psykedelisk rock, punk, noise og drone. Til august udgiver Boris albummet** *LφVE & EVφL* igennem Jack Whites label Third Man Records.

Det legendariske band har aldrig været meget for at dvæle ved fortiden og er kendt for at søge mod nye horisonter med deres musik, hvilket også kan forventes af det nye album. Derudover er to genudgivelser af *Akuma No Uta* og *Feedbacker* på vej. De skal markere det nye partnerskab mellem Boris og Third Man Records.

**Trioen har i løbet af deres 27 år lange karriere udvist en unik evne til at koble metal med elektroniske lydlandskaber. Deres eksperimenterende tilgang til musikken har resulteret i en lang række vidt forskellige albums, der har manifesteret bandet som et af de mest markante navne i undergrunds-metalmiljøet.**Boris blev dannet i 1992 og har siden da frygtløst eksperimenteret med ideer og visioner inden for heavy-genren. Bandets kraftfulde og eksplosive lydlandskaber giver i sammenspil med betagende visuelle sceneoptrædener publikum oplevelser for alle fem sanser på samme tid.   
  
I 2006 brød det japanske rockband for alvor igennem med pladen *Pink.* Med en eklektisk blanding af noise, psykedelisk rock og doom blev *Pink* en banebrydende plade, der især blev rost for at gøre metal mere tilgængeligt for rockfans. Bandets legende tilgang til stilarter, distinkte udtryk og forståelse for genrens klassiske elementer gør dem til en sjældenhed på metalscenen.

**Fakta om koncerten:**  
Boris (JP)  
Søndag d. 1. december kl. 21.00  
Lille VEGA, Enghavevej 40, 1674 København V  
Billetpris 180 kr + gebyr  
Billetsalg starter fredag d. 28. juni kl. 10.00 via vega.dk og Ticketmaster.dk